recursal/SuperWikiNEXT-32B huggingface dataset:
**Fort Hill** was een van 'n reeks forte wat die Britse onwerheid tydens die Kaapse grensoorloë van 1779 tot 1877 op die oosgrens van die Kaapkolonie gebou het.

Hierdie fort by King William's Town is in 1835 as militêre hoofkwartier gebou na die proklamering van die Provinsie van Koningin Adelaide. Gedurende die Sesde Grensoorlog (die Oorlog van Hintsa, 1834-36) was dit die voorraaddepot vir die 10 forte in die nuwe provinsie. Op 28 Julie 1836 is die provinsie opgehef, Fort Hill ontruim en die kanonne na Fort Willshire geneem. Tydens die Oorlog van die Byl (die Sewende Grensoorlog, 1846-47) was King William's Town weer die sentrum van militêre bedrywighede en is Fort Hill weer beset, uitgebrei en versterk.

Fort Hill was aanvanklik 'n eenvoudige vierkantige konstruksie bestaande uit grondwalle met bastions vir 3 kanonne. Die kaserne gebou uit takke en klei kon 400 man huisves. By die herbouing is die mure met klip versterk. Daar was ruim magasyne, 'n klein hospitaal, 'n gevangenis en later selfs 'n tweede kruithuis. Dit alles was omring met grag.

Tydens die Sesde Grensoorlog het Harry Smith in die opgeknapte huis van sendeling John Brownlee naby die fort gewoon. Die fort is vernoem na lord Rowland Hill, die destydse hoof van die Britse Leër.

Slegs die twee kruithuise het behoue gebly, is tot monument verklaar en staan op die terrein van die huidige Lovedale Kollege in King William's Town.

Bibliografie
------------

* www.buffalocity.gov.za
* www.mbendi.com

Sien ook
--------

* Lys van forte in die Oos-Kaap
* Kaapse grensoorloë
Internasionale Kleurdag se logo.
**Internasionale Kleurdag** is 'n jaarlikse geleentheid wat op 21 Maart gehou word om kleur te vier. Die dag is gestig deur die International Color Association (afgekort as AIC vir sy Franse naam, *Association Internationale de la Couleur*), wat saamgestel is uit nasionale kleurorganisasies en lede wat meer as 30 lande verteenwoordig.

Agtergrond
----------

Die aanvaarding van 'n wêreldwye dag van kleur is die eerste keer in 2008 voorgestel deur die Portugese Kleurvereniging, wie se president, Maria Joao Durao, die idee aan die International Color Association (afgekort as AIC vir sy Franse naam, *Association Internationale de la Couleur*) voorgelê het. Die voorstel is in 2009 ooreengekom onder die lede van die AIC, wat saamgestel is uit nasionale kleurorganisasies en lede wat meer as 30 lande verteenwoordig.

Internasionale Kleuredag is daarmee ingestel, met die 21ste Maart as die amptelike datum. Hierdie datum is gekies omdat dit rondom die Dag-en-nag-ewening is, wanneer "die son direk op die ewenaar skyn," en dus is die duur van dag en nag ongeveer ewe lank oor die wêreld.

Logo
----

'n Internasionale kompetisie vir die ontwerp van die Internasionale Kleurdag-logo is gehou by die 2012 tussentydse vergadering van die Internasionale Kleurvereniging, wat in Taipei, Taiwan, gehou is. Soos uitgedruk deur die wenontwerper Hosanna Yau van Hongkong, "twee sirkels vorm 'n oog, met 'n gelyke helfte van reënboogkleur en swart wat lig en duisternis voorstel, dag en nag, almal smul aan die internasionale kleurdag."

Aktiwiteite
-----------

Sommige van die aktiwiteite en geleenthede wat op die Internasionale Kleuredag ontvou word:

* Kunsuitstallings, argitektoniese projekte, ontwerp, versiering, mode[
* Vergaderings, debatte, wetenskaplike gebeure
* Werkswinkels oor die gebruik van kleur en lig vir beide volwassenes en kinders.
* Kompetisies oor kleur en ligte ontwerp.
* Dra nasionale of streeks identiteitskleure.
Sohail Inayatullah
**Sohail Inayatullah** is 'n Pakistans-Australiese toekomsstudiesnavorser en besoekende professor verbonde aan die Graduate Institute of Futures Studies (Tamkang Universiteit) in Taipei, Taiwan.

Akademiese bydraes
------------------

Inayatullah is veral bekend vir die ontwikkeling en bekendstelling van die toekomsstudiesmetodiek van kousale gelaagde analise (KGA).

KGA word vir die eerste keer as 'n toekomsstudiestegniek voorgestel in sy artikel in die toekomsstudiesvaktydskrif *Futures* in 1998. Kousale gelaagde analise is 'n tegniek wat gebruik maak van analise op vier verskillende vlakke, gefokus op 'n onderwerp onder beskouing, in 'n poging om 'n geïntegreerde insig in veral moontlike toekomsbeelde en -tendense te verkry. Volgens Inayatullah is die uitdaging om die navorsing te doen terwyl op en af tussen die verskillende lae (vlakke) beweeg word. KGA help om inklusief te wees ten opsigte van die verskillende maniere van kennisverkryging. Inayatullah het twee werke oor KGA en die toepassing daarvan saamstel naamlik die *CLA Reader* in 2004 en *CLA 2.0* in 2015.

Akademiese posisies
-------------------

Buiten sy rol aan die Tamkang Universiteit, is Inayatullah 'n hulpprofessor aan die "Centre for Policing, Intelligence and Counter-Terrorism", Macquarie Universiteit, Sydney, asook hulpprofessor aan die Universiteit van die Sunshine Coast (Fakulteit van Sosiale Wetenskappe en die Kunste).

Rol in akademiese publikasies en webpublikasies
-----------------------------------------------

Inayatullah was 'n mederedakteur (saam met Clement C.P. Chang en Jian-Bang Deng) van die *Journal of Futures Studies*, 'n toekomsstudie vaktydskrif. Hy is ook geassosieerde redakteur van die *New Renaissance* en op die redaksionele raad van *Futures*, *Development, Peace and Democracy in South Asia*, en *Foresight*.

Inayatullah en sy eggenote, Ivana Milojevic, bestuur ook die webwerf Metafuture.org.

Ander Affilasies
----------------

Inayatullah is lid van die "World Future Society" en die "World Futures Studies Federation".

Bronne
------

* Inayatullah, S. & Milojević, I. (Eds.). 2015. *CLA 2.0: Transformative Research in Theory and Practice*. Tamkang: Tamkang University Press.
* Inayatullah, Sohail (January–February 2014). "*Causal Layered Analysis Defined*". *The Futurist*. World Future Society. 48 (1).
* Inayatullah, S. 2004. *Causal Layered Analysis: Theory, Historical Context and Case Studies.* In Inayatullah, S. (Ed.), *The Causal Layered Analysis (CLA) Reader: Theory and Case Studies of an Integrative and Transformative Methodology.* Tamkang: Tamkang University Press.

|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

Klik vir info oor hierdie sjabloon.
 |
Die graf van Sir William Solomon in Brookwood begraafplaas
Sir **William Henry Solomon** (1852 – 1930) was 'n Hoofregter van die Unie van Suid-Afrika. Hy is in 1852 in Bedford, Oos-Kaap, gebore. Hy studeer aan Lovedale, die *South African College* en Cambridge. In 1877 word hy advokaat by die *Inner Temple* en begin die volgende jaar in die Kaapkolonie praktiseer. Hy was ook 'n tyd lank in Kimberley waar hy in 1887 regter word. Nege jaar later is hy verplaas na die Oostelike Distriktehof van Grahamstad. Na die Tweede Vryheidsoorlog word hy regter vir die pasgestigte Hooggeregshof van Transvaal en in 1910 een van die oorspronklike regters van die Appélafdeling in Bloemfontein. In 1927 word hy Hoofregter en tree af in Oktober 1929. Hy is op 23 Junie 1930 in Wallis oorlede. Hy word beskou as een van die grootste regsgeleerdes wat Suid-Afrika nog opgelewer het.

Sien ook
--------

* Hoofregter van Suid-Afrika

Bron
----

* *Ensiklopedie van Suidelike Afrika*, Eric Rosenthal, 1967.

|  |  |
| --- | --- |
| Normdata Edit this at Wikidata | 
* LCCN: nb2008014615
* VIAF: 73386167
* WorldCat Identities: lccn-nb2008014615

 |
| **Drammen**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** | Vlag van Noorweë Noorweë |
|  **Provinsie (*Fylke*)** |  Buskerud |
|  **Koördinate** | 59°44′N 10°12′O﻿ / ﻿59.733°N 10.200°O﻿ / 59.733; 10.200 |
|  **Stigting** | 1811 |
|  **Oppervlakte:** |   |
|  - Totaal | 137 vk km |
|  **Hoogte bo seevlak** | 1 m |
|
|
|  **Bevolking:** |   |
|  - Totaal (2023) | 104 487 |
|  - Bevolkingsdigtheid | 762,7/vk km |
|  - Taalvorm | Onsydig |
|  **Tydsone** | UTC +1 (MET) |
|  - Somertyd | UTC +2 (MEST) |
|  **Klimaat** (*uk.weather.com*) |   |
|  - Tipe | Kontinentaal-gematig |
|  - Gemiddelde jaarlikse temperatuur | 6,6 °C |
|  - Gem. temp. Januarie/Julie | –3,3 / 18,0 °C |
|  - Gemiddelde jaarlikse neerslae | 808,6 mm |
|  **Burgemeester** | Kjell Arne Hermansen (H) |
|  **Amptelike webwerf** | drammen.kommune.no |

**Drammen** (Noors: [dɾàmːən], luister (hulp·inligting)) is 'n stad en munisipaliteit (Noors: *kommune*) in die Noorse provinsie (*fylke*) Buskerud. Dit is die vyfde grootste stad in Noorweë na Oslo, Bergen, Trondheim en Stavanger met 'n oppervlakte van 137 vierkante kilometer en 'n bevolking van 104 487 (2023). Drammen is 41 kilometer suidwes van Oslo by die uitmonding van die Drammenselva-rivier in die Drammensfjord geleë. Die munisipaliteit grens in die noordooste aan die kommune Lier, in die suidooste aan Selvik, in die suide aan Sande en in die weste aan Hof en Nedre Eiker. Met 'n bevolking van 104 487 is Drammen die sentrum van die sesde grootste stedelike gebied in Noorweë, geleë in die land se digbevolkte ooste, en 'n belangrike nywerheidstad, uitvoerhawe en spoorwegterminus.

'n Uitsig oor Deammen, sy rivierhawe en die fjord
Die oorspronge van Drammen strek terug tot in die Middeleeue toe twee nedersettings in die gebied gevestig is, Bragernes en Strømsø. Gedurende die 15de eeu het hierdie streek danksy sy houtuitvoere reeds handelsbetrekkinge met Europese lande gehandhaaf, met Strømsø en Tangen as belangrike uitvoerhawens. In 1811 het die nedersettings saamgesmelt tot die nuwe munisipaliteit Drammen. Die houtbedryf met saagmeule het net soos die ligging langs die rivier en die toegang tot die Atlantiese Oseaan het bygedra tot Drammen se ekonomiese groei. 'n Tyd lank was Drammen die tuishawe van Noorweë se grootste vloot seilskepe wat hout na Engeland en vastelandse uitvoermarkte vervoer het.

In die tyd van die nywerheidsomwenteling het papiermeule, ysteraanlegte, glas- en tekstielfabrieke, skeepsbouwerwe en ander nywerhede ontstaan. Intussen het hierdie fabrieke, wat met water- en lugbesoedeling verbind is, plek gemaak vir nuwe aanlegte wat onder meer elektroniese, grafiese en voedselprodukte vervaardig. Drammen is daarnaas 'n modelstad vir inligtingstegnologiegebaseerde ekonomiese groei en moderne stadsbeplanning in 'n *smart city*.
**Seweweekspoort** lê op die R323-streeksroete, ’n verbindingspad tussen die N1 by Laingsburg in die Groot Karoo en die R62-provinsiale roete naby Calitzdorp en Ladismith in die Klein Karoo. Die pad gaan by die voormalige sendingstasie Amaliënstein noordwaarts deur ’n poort van 17 km wat deur die Seweweekspoortrivier (ook Huisrivier genoem) in die Klein Swartberge gevorm is. Op 1 018 m bereik die poort sy hoogste punt. Die maksimumhelling is 1:14.

Die pad kruis die loop van hierdie westelike tak van die Gamkarivier 30 maal. Daarom is die poort tydens en na reën dikwels onbegaanbaar. Toerisme vorm die grootste verkeer op die roete weens die besondere ongerepte natuurskoon.

Naam
----

Verskeie teorieë bestaan oor die oorsprong van die naam vir die poort. Die aanneemlikste is dat dit vernoem is na eerw. Louis Zerwick van die Berlynse Sendinggenootskap en waarskynlik werksaam was by Amaliënstein en Zoar. In die volksmond het Zerwickspoort deur die jare heen Seweweekspoort geword, want die bevolking het die seweweeksvaring geken.

Geskiedenis
-----------

In die 1850's is daar met behulp van gevangene-arbeid begin om die pad langs die rivierloop te bou. Na weinig vordering is die taak in 1860 aan A.G. de Smidt, swaer van Thomas Bain opgedra. Die pad is in November 1862 voltooi en is steeds in gebruik.

Trivia
------

Seweweekspoortpiek (2325 m), 24 km van Ladismith, is die hoogste piek in die Wes-Kaap.

Sien ook
--------

* Lys van bergpasse in Suid-Afrika

Bibliografie
------------

* Die Burger, 11 Mei 1973
* Erasmus, B.P.J.: Op Pad in Suid-Afrika. Jeppestown: Ball, 2010. ISBN 978-1-86842-149-7
* Ross, Graham: The romance of Cape mountain passes. Kaapstad: Sunbird, 2011. ISBN 978-1-920289-51-5
* Standard Encyclopaedia of Southern Africa, deel 9. Kaapstad: Nasou, 1973. ISBN 0-625-00325-X
*Vir die dorp in die provinsie KwaZulu-Natal, sien Ladysmith.*

Berge naby Ladismith
Die grootste laventelplaas in Suid-Afrika is naby Ladismith geleë
Die Evangelies-Lutherse kerk.
Ladismith se ou NG kerk, ontwerp deur Carl Otto Hager, staan nog, hoewel dit sedert 1942 nie meer die gemeente se kerkgebou is nie. Hans Fransen beskryf dit in *Old Towns and Villages of the Cape* as "Kaapse Gotiek op sy feestigste".
**Ladismith** is 'n dorp in die Kannaland munisipaliteit van die Tuinroetedistrik (provinsie Wes-Kaap, Suid-Afrika). Die dorp is sowat 300 km oos van Kaapstad aan die Roete 62 tussen Barrydale en Calitzdorp geleë. Ander belangrike dorpe in die omgewing is Laingsburg (85 km van Ladismith af) en Oudtshoorn (100 km). Die dorpsnaam word met 'n "i" gespel om verwarring met Ladysmith in KwaZulu-Natal te voorkom.

Geskiedenis
-----------

Ladismith is in 1852 gestig en vernoem na Lady Juana Maria Smith (1798–1872), die eggenote van die destydse goewerneur van die Kaapprovinsie, sir Harry Smith.

Wapen
-----

Ladismith het in 1862 'n munisipaliteit geword. Die raad het in 1970 'n wapen by die Buro vir Heraldiek geregistreer : *In goud, 'n blou berg met gesplete top belaai met 'n aansiende olifantskop van natuurlike kleur*. Die helmteken is 'n eland met 'n heraldiese fontein tussen sy voorpote, uitkomend uit 'n rooi muurkroon; die wapenspreuk is "Deus saxum meum est".

Besienswaardighede
------------------

Besienswaardighede sluit die plaaslike kerkgeboue van die Pinksterbeweging en Lutherane en die geboortehuis van die bekende Afrikaanse digter C.J. Langenhoven in.

Die Anysberg Natuurreservaat is sowat 70 km noordwes van Ladismith geleë.

Ekonomie
--------

Die plaaslike landboubedryf het sy eerste ekonomiese opswaai tydens die 19de eeuse volstruisveertydperk beleef. Vandag staan die gebied as die belangrikste produsent van appelkose in die Suidelike Halfrond bekend. Daarnaas dra ook skaapteelt, melkboerdery, pruime, nektariene en perskes by tot die ekonomiese welvaart van die gebied. Danksy die vrugbare landbougrond in die valleie en besproeiing verskil die gebied van Ladismith duidelik van sy barre omgewing.

Toerisme
--------

Ladismith is 'n vertrekpunt vir toere na die Swartberge en rondritte na die ou sendingstasies Zoar en Amaliënstein, wat deur die Berlynse Sendinggenootskap gestig en na die Duitse weldoeneres Amalie von Stein vernoem is, die indrukwekkende Seweweekspoort en die verruklike Hoekovallei. Die natuurskoon van die streek het 'n aantal kunstenaars gelok wat hier hul ateljees geopen het.

Kookkuns
--------

Die plaaslike restourante bied outentieke plattelandse kos aan.

Bekende boorlinge
-----------------

* Maria Kloppers, stigter van die Kinderhawe in Observatory, Johannesburg.
* Hannes la Grange, eerste Suid-Afrikaner wat die Suidpool bereik.
* Abraham H. de Vries, skrywer.
* Morkel van Tonder, Afrikaanse radio-omroeper.

Sien ook
--------

* Lys van dorpe in Suid-Afrika
* NG gemeente Ladismith
Chelsea FC, 1929.
**Chelsea** is 'n Engelse sokkerspan in Londen, wat in die Premier League speel. Chelsea se tradisionele uitrusting bestaan ​​uit 'n blou hemp en kortbroek, wat die klub die bynaam *The Blues* verdien. Hulle tuiswedstryde in Stamford Bridge, wat 'n kapasiteit van byna 42 000 sitplekke het. Sedert die Russiese eienaar Roman Abramovitsj die klub oorgeneem het, het *Chelsea* baie pryse gewen, soos drie keer die kampioenskap van Engeland.

Erelys
------

* **Kampioen van Engeland (4)**

1954/55, 2004/05, 2005/06, 2009/10
(naaswenner (4): 2003/04, 2006/07, 2007/08, 2010/11)
* **FA Cup (6)**

1970, 1997, 2000, 2007, 2009, 2010
(naaswenner (4): 1915, 1967, 1994, 2002)
* **League Cup (4)**

1965, 1998, 2005, 2007
(naaswenner (2): 1972, 2008)
* **Charity Shield (4)**

1955, 2000, 2005, 2009
(naaswenner (4): 1970, 1997, 2006, 2007)
* **Champions League (2)**

2012, 2021
(naaswenner (1): 2008)
* **Europese Bekerwenner-beker (2)**

1971, 1998
* **Europese Supercup (1)**

1998

Bekende sokkerspelers en afrigters
----------------------------------

### Spelers

* Vlag van Frankryk Nicolas Anelka
* Vlag van Duitsland Michael Ballack
* Vlag van Argentinië Hernán Crespo
* Vlag van Ivoorkus Didier Drogba
* Vlag van Nederland Ruud Gullit
* Vlag van Engeland Frank Lampard
* Vlag van Roemenië Adrian Mutu
* Vlag van Frankryk Emmanuel Petit
* Vlag van Nederland Arjen Robben
* Vlag van Engeland John Terry
* Vlag van Spanje Fernando Torres
* Vlag van Liberië George Weah

### Afrigters

* Vlag van Italië Carlo Ancelotti
* Vlag van Nederland Guus Hiddink
* Vlag van Portugal José Mourinho

|  |  |
| --- | --- |
| Normdata Edit this at Wikidata | 
* GND: 4221430-0
* ISNI: 0000 0004 0612 5760
* LCCN: nr2004016488
* MusicBrainz: 9819aeda-bb72-4d1f-a868-10498087e088
* NKC: pna2008478809
* Trove: 1003526
* VIAF: 144199101
* WorldCat Identities: lccn-nr2004016488

 |
Dagsoom van bodemrots naby San Carlos Water, Falkland-eilande
'n **Dagsoom** (Engels: *outcrop*) is 'n sigbare blootstelling van bodemrots of antieke oppervlakkige afsettings op die oppervlak van die Aarde.

'n Sub-dagsoom (Engels: *subcrop*) vorm waar 'n laag gesteentes teen 'n ander laag gesteentes doodloop. Dit kan bv. vorm waar 'n formasie deur tektoniese kragte geroteer-word, en op die oppervlak verweer waar dit dagsoom. Hierdie laag kan dan later weer bedek word tydens 'n daaropvolgende fase van afsetting. Hierdie nuwe laag/lae verkit later, om 'n nuwe sedimentêre formasie te vorm, waarteen die oorspronklike laag dan dagsoom.

Kenmerke
--------

Dagsome dek nie die grootste gedeeltes van die landoppervlakte van die Aarde nie, aangesien die bodemrots of oppervlakkige afsettings in die meeste gevalle bedek word deur 'n laag grond en plantegroei, en nie van naby gesien of ondersoek kan word nie. Op plekke waar die oorliggende dekking verwyder word deur erosie of tektoniese opheffing, kan die rots dagsoom. Sulke blootstelling sal die meeste voorkom in gebiede waar erosie vinniger as verwering voorkom, soos teen steil heuwels, bergkranse en bergtoppe, rivieroewers en tektonies aktiewe gebiede.

In Finland het glasiale erosie tydens die laaste glasiale maksimum (ongeveer 11000 vC), gevolg deur brander/see-erosie en daaropvolgende post-glasiale isostatiese opheffing 'n groot getal gladde kus en littorale dagsome tot gevolg gehad.

Bodemrots en afsettings naby aan die oppervlak kan ook op die Aarde se oppervlak blootgestel word deur menslike uitgrawings soos steengroewe en die bou van paaie.
Somertyd in die wêreld:
██ Lande met Somertyd
██ Lande met voormalige Somertyd
██ Lande sonder Somertyd
Lente: Omskakeling van Wintertyd na Somertyd.
Herfs: Omskakeling van Somertyd na Wintertyd.
**Somertyd** (Engels: *Daylight Saving Time* of *DST*) is die tydsone wat aan 'n streek toegeken word vir 'n gedeelte van die jaar, gewoonlik 'n uur vorentoe vanaf die standaard amptelike tydsone.

Die stelsel is ontwerp om daglig te "spaar" (teenoor om dit te mors, deur byvoorbeeld te slaap terwyl die son skyn). Die amptelike tyd word vorentoe gestel tydens die lente- en somermaande, sodat die aktiewe werks- en skoolure beter met die ure van daglig ooreenstem.

In Suid-Afrika word hierdie stelsel nie gebruik nie; in Europa bestaan somertyd sedert 1980, alhoewel die eerste tydsverandering al 1916 in Duitsland tydens die Eerste Wêreldoorlog plaasgevind het. Tydens die Tweede Wêreldoorlog het die sogenaamde "oorlogstyd" bestaan, waar die horlosies een uur vorentoe gestel is, en tydens die somermaande nog 'n uur bygesit is. Die doel was die besparing van energie deur die langer periodes van daglig.

Vandag bestaan somertyd in Europa, Kanada, die Verenigde State van Amerika (daar bestaan verskille van deelstaat tot deelstaat), Australië, Nieu-Seeland en Suid-Amerika. Algeheel bestaan die stelsel in 70 lande. In Sentraal-Europa word op die laaste Sondag van Maart die horlosies twee-uur in die oggend na drie-uur vorentoe gestel. Die laaste Oktober-Sondagoggend om drie-uur word die tyd weer een uur agtertoe verander. In ander Europese tydsones (Engeland, Ierland: een uur agter; of Finland, Griekeland: een uur voor) vind die verandering vroeër of later plaas, dus skakel al die Europese lande dieselfde "objektiewe" tyd oor.

Die populêre uitdrukking vir normaaltyd is "wintertyd", maar aangesien dit die eintlike tyd konstitueer, is die naam "normaaltyd" meer voldoende.

Baie mense hou van die effek dat die son saans langer skyn, maar natuurlik word dit ook in die oggend 'n uur later lig; dus is dit dikwels mense wat vroeë skofte moet werk (byvoorbeeld in fabrieke) wat eerder negatief teenoor die tydverandering ingestel is. Tydens die hoogte van die Noordelike Halfrond se somer (Junie) verloor hierdie argument aan grondlaag, omdat die son nogtans al vieruur (in plaas van drie-uur; Sentraal-Europese standpunt) opkom. Groter is die probleem in laat Oktober kort voor die terugverandering na normaaltyd; die son sak eers so ses-uur se kant, maar kom eers omtrent agtuur die oggend op. Tradisioneel is veral boere negatief teenoor somertyd ingestel, omdat hulle diere (bv. koeie wat gemelk moet word) eers aan die tydverandering gewoond moet raak. 

Lande wat baie ver noord lê (bv. Ysland) maak geen gebruik van hierdie stelsel nie omdat die son tydens die somermaande in elk geval nooit sak nie, of ten minste nooit ver genoeg onder die horison sak om dit enigstens skemerig te laat word nie. Lande naby die ewenaar het die hele jaar omtrent dieselfde sonop- en sonsaktye, en gebruik dit dus ook nie.
**Nelia Engelbrecht** is 'n Afrikaanse skrywer.

Lewe en werk
------------

Nelia Engelbrecht is in Klerksdorp gebore en word ook daar groot. Sy studeer aan die Potchefstroomse Universiteit vir Christelike Hoër Onderwys (tans Noordwes-Universiteit) en verwerf in 1981 'n B.A. Kommunikasie-graad. Hierna werk sy vir verskeie publikasies as joernalis en publiseer talle berigte en artikels. Vir 'n aantal jare tree sy op as groepleier by die ATKV se Herfs-skryfskool op die Potchefstroomkampus van die Noordwes-Universiteit. Sy is getroud en haar man is 'n dosent aan dieselfde universiteit. Die egpaar het twee seuns. Sy is 'n korporatiewe skrywer en redigeerder by die universiteit se Korporatiewe Sake en Verhoudinge, waar sy verantwoordelik is vir die gedrukte kommunikasie van die universiteit.

Skryfwerk
---------

In 1994 begin sy om fiksie te skryf. Sy fokus aanvanklik op die skryf van kortverhale en meer as sestig verhale word in vrouetydskrifte gepubliseer, terwyl sommige ook in versamelbundels opgeneem word, soos "*Vuur*" en "*e-rupsie*". In 1994 en weer in 1997 is sy die wenner van *Klerksdorp Record* se Jongskrywers Kompetisie. In 1999 wen sy die tydskrif *Sarie* se nasionale kortverhaalwedstryd met die kortverhaal "*Die binnekant van ’n pruim*" en in 2001 wen sy Contentlot.com se skrywerskompetisie in die vonkfiksie-afdeling, terwyl sy derde geplaas word in die kortverhaal-afdeling. Hierna publiseer sy die liefdesromans "*Die liefde van ’n leeftyd*", "*Liefdesvlug*" en "*Die Ier se ultimatum*".

Dit is egter eers wanneer sy haar tot kinderverhale en jeugverhale wend wat sy groter sukses behaal. Sy ontvang in 2010 die Scheepersprys en die ATKV Kinderboektoekenning vir graad 8-10 vir "*Pandora se boks*", nadat hierdie boek in 2009 een van die finaliste was in die Tafelberg-Sanlam-kompetisie vir jeugverhale. "*Die seun met die blou hare*" het vir Luna as hoofkarakter. Met sy blou hare, kennis van maantaal en 'n luislang as troeteldier is hy anders as alle ander kinders. Hy is gedurig besig om planne te bedink en as gevolg daarvan is die lewe saam met hom baie avontuurlik. In "*Die vierletterwoord*" moet Clarissa Mentz, 'n graad elf–leerling aan 'n dubbelmedium privaatskool, die impak van die veranderende gemeenskap en skoollewe trotseer. Sy is vir die eerste keer betrokke in 'n ernstige verhouding, wat ook nie sonder uitdagings is nie. Boonop het haar pa verdwyn en moet sy hierdie omstandighede verwerk. Hierdie aktuele boek behandel die kwessies waarmee tieners in die kontemporêre lewe te kampe het.

Publikasies
-----------

| Jaar | Publikasies |
| --- | --- |
| 2003 | Die liefde van ’n leeftyd |
|  | Liefdesvlug |
| 2005 | Die Ier se ultimatum |
| 2007 | Alicia en die Zitzappers |
|  | Die seun met die blou hare |
| 2008 | Dieter en Madame Zenobia |
| 2009 | Pandora se boks |
| 2013 | Die vierletterwoord |
| 2017 | Die Poort reeks |

Bronnelys
---------

### Internet

* LinkedIn:
* Maroela Media:
* NB-Uitgewers:  Geargiveer 7 November 2016 op Wayback Machine
* Storiewerf:  Geargiveer 13 September 2014 op Wayback Machine
* Litnet:
**Analise Carstens** is ’n Afrikaanse digter en skrywer.

Lewe en werk
------------

Anna Elizabeth Carstens word op die familieplaas in die Piketberg distrik gebore. Sy matrikuleer aan die Hugenote Hoërskool op Wellington en studeer dan verder aan die Universiteit van Stellenbosch, waar sy ’n B.A.-graad verwerf met Afrikaans-Nederlands en Duits as hoofvakke. D.J. Opperman is hier een van haar dosente. Sy behaal ook ’n Sekondêre Onderwysdiploma. Hierna begin sy onderwys gee, onder andere by die Drakensberg Seunskoor, waar sy regisseur is van verskeie musiekuitvoerings en toneelopvoerings. Sy tree dan in diens van die Wes-Kaapse Onderwysdepartement en skryf onder andere handleidings tot voorgeskrewe werke vir die onderrig van Afrikaans as tweede taal.

Haar debuutbundel "***Skanse***" bevat meestal sentimentele gedigte oor private gevoelens, die liefde en die lag en die lekker van die lewe. "***Om te onthou***" is nog ’n digbundel en sommige van die gedigte in hierdie bundel word getoonset. "***Djy’s bakgat afgepleiste***" is nog ’n digbundel, hierdie keer met versies in Kaaps geskryf. Haar gedigte word in verskeie versamelbundels opgeneem, waaronder die gedig "*Naweek in die Goudstad*" in "*Goudaar*" onder redaksie van Fanie Olivier. Gerrit Komrij neem ook van haar gedigte op in "*Die Afrikaanse poësie in ’n duisend en enkele gedigte*".

"***Sonseisoene in die Drakensberge***" is ’n outobiografiese liefdesverhaal en "***Die waarheid oor gister: vertellings***" is ’n kortverhaalbundel. "***Ik ween om bloemen***" is haar outobiografie. Sy skryf ook "***Dagjuweeltjies vir die jaar***", ’n Christelike oordenkingsboek, en ’n boek oor "***Grondbeginsels van Duitse grammatika***".

Publikasies
-----------

| Jaar | Publikasie |
| --- | --- |
| 1982 | Skanse |
| 2000 | Om te onthou |
|  | Djy’s bakgat afgepleiste |
|  | Sonseisoene in die Drakensberge |
| 2013 | Ik ween om bloemen |
|  | Die waarheid oor gister: vertellings |
|  | Dagjuweeltjies vir die jaar |
|  | Grondbeginsels van Duitse grammatika |

Bronnelys
---------

### Boeke

* Kannemeyer, J.C. "Die Afrikaanse literatuur 1652-2004" Human & Rousseau Kaapstad en Pretoria; Eerste uitgawe 2005
* Van Coller, H.P. (red.) "Perspektief en Profiel Deel 2" J.L. van Schaik-Uitgewers Pretoria; Eerste uitgawe 1999

### Tydskrifte en koerante

* Frantz, Illana "Sewe boeke sien die lig" "Distrikspos" 29 Augustus 2013
* Hambidge, Joan "Sy wen al drie pryse vir vrot skryf" "Beeld" 20 Maart 2001

### Internet

* Esaach:
* Stellenbosch Writers:
Die **Limietberge** is ‘n bergreeks in die Boland.

Hierdie reeks lê noordoos van die dorp Wellington, noord van die Slanghoekberge en die Hawekwaberge en suid van die Elandskloofberge. Bainskloofpas (tussen 33° 31′ suid, 19° 11′ oos en 33° 37′ suid, 19° 06′ oos vorm so ongeveer die suidoostelike grens. Dit is dus deel van die skeiding tussen die Wagenmakersvallei (Val du Charron) rondom Wellington en die Land van Waveren by Tulbagh en Wolseley.

Vanaf Limietkop (1152 m) kan Riebeek-Kasteel in die verte gesien word. Ander pieke is Baileyspiek (1517 m) en Pic Blanc (1049 m). Die Steenboksrivier vloei in die Witterivier, ‘n boloop van die Breederivier.

In die berge is die kramat van sjeik Suleiman, die Tweede Tol-kampeerterrein, ‘n voetslaanpad en ‘n deel van die Limietbergnatuurreservaat.

Die VOC-amptenaar Abraham Gabbema (\*DenHaag, c.1630 – †ná 1668) en ‘n geselskap het hierdie gebied besoek en dit was toe die uiterste grens ("limiet") van die Kaapse nedersetting.

Trivia
------

In die Hexrivierberge is die ander deel van die Limietbergnatuurreservaat en daar is die hoogste steilste bergwand in Suid-Afrika, naamlik ‘n afgrond van 800 m.

Bibliografie
------------

* Slingsby, Peter: Cape Winelands, the map. Muizenberg: Baardskeerder. 2010. ISBN 978-1-920377-05-2
'n Merklap gemaak deur Catharine Ann Speel in sy op linne, 1805, Philadelphia
‘n **Merklap** is gemaak as bewys van iemand se vaardigheid in borduurwerk en as voorbeeld vir volgende borduursters.

Die eerste blanke setlaars het reeds hierdie leerlappe na Suid-Afrika gebring en die maak daarvan is daarna hier voortgesit. Gewoonlik was die borduurwerk op ‘n handgeweefde langerige graslinnelap van growwerige tekstuur sodat dit maklik was om die skering- en inslagdrade te tel. Daarop het die jong meisie haar naam en geboortedatum, die hele alfabet en alle syfers uitgewerk. Daarna het soms allerlei motiewe in ‘n verskeidenheid steke gevolg. Geborduurde illustrasies het soms sedelesse bevat en is dikwels vergesel van Bybelverse en rympies. Meesal is rooi en blou borduurgare gebruik. In verskeie museums kan verbleikte merklappe nog gesien word. By die bestudering van die kultuur- en kunsgeskiedenis sowel as die genealogie is hulle van belang.

Bibliografie
------------

* www.merklappen.nl
Die **Direktoraat vir Prioriteitsmisdaadondersoek** (**DPCI**), algemeen bekend as die **Valke**, is die tak van die Suid-Afrikaanse Polisiediens wat georganiseerde misdaad, ekonomiese misdaad, korrupsie en ander ernstige misdaad ondersoek wat deur die President of 'n ander afdeling van die polisie na hulle verwys is. Die eenheid is in 2008 deur president Jacob Zuma gestig om die ontbinde Skerpioene te vervang.

Stigting
--------

Die besluit om die Skerpioene met 'n nuwe organisasie (Die Valke) te vervang, kom uit 'n resolusie wat deur die regerende African National Congress (ANC) by die 52ste Nasionale Konferensie van die African National Congress in 2007 in Polokwane, Limpopo, geneem is. Die ANC het aangevoer dat regeringstoesig in so 'n liggaam nodig is om te verhoed dat die agentskap as 'n politieke instrument gebruik word om politici te ondersoek. Dit het gevolg uit 'n magstryd tussen Thabo Mbeki en Jacob Zuma wat gelei het tot 'n ondersoek na Zuma se betrokkenheid by die wapentransaksie.

Die DPCI is gestig as 'n onafhanklike direktoraat binne die SAPD ingevolge Artikel 17C van die Suid-Afrikaanse Polisiedienswet, 1995 soos gewysig deur die Suid-Afrikaanse Polisiediens Wysigingswet, 2008 (Wet 57 van 2008).

Sekere bepalings van die Wet is deur die Grondwetlike Hof van Suid-Afrika in Maart 2011 in Glenister v President van die Republiek van Suid-Afrika bevind as ongrondwetlik. Gevolglik is die Wet in September 2012 deur die Parlement gewysig. Artikels van die gewysigde Wet is self ongeldig bevind en deur die Konstitusionele Hof in November 2014 in die Helen Suzman Foundation v President of the Republic of South Africa and Others geskrap; Glenister v President van die Republiek van Suid-Afrika en andere. Na die uitspraak het president Zuma sy steun herhaal om die eenheid onder die beheer van die SAPD te hou en daardeur ook onder die beheer van die uitvoerende regering.
Die **ångström**  ( /ˈæŋstrəm/; ANG -strəm) of bloot **angstrom** ( /ˈɒŋstrəm/ ) is 'n metrieke eenheid van lengte gelyk aan 10−10 m, dit wil sê een tienmiljardste (VS) van 'n meter, 'n honderdmiljoenste van 'n sentimeter, 0.1 nanometer, of 100 pikometers. Die simbool daarvoor is Å, 'n letter van die Sweedse alfabet, en is vernoem na die Sweedse fisikus Anders Jonas Ångström (1814–1874).

Die ångström word dikwels in die natuurwetenskappe en tegnologie gebruik om groottes van atome, molekules, mikroskopiese biologiese strukture, lengtes van chemiese bindings, rangskikking van atome in kristalle,golflengtes van elektromagnetiese straling uit te druk, sowel as vir dimensies van geïntegreerde stroombane in elektronika. Die atoomradiusse van fosfor, swael en chloor is ongeveer 1 ångström, terwyl dié van waterstof ongeveer 0,5 ångström is. Sigbare lig het golflengtes in die spektrum van 4 000 tot 7 000 Å.

Al is dit 'n desimale breuk van die meter, was die ångström nooit deel van die SI-stelsel van eenhede nie, en word dit toenemend vervang deur die nanometer of pikometer. Tot 2019 is dit deur die Internasionale Buro vir Gewigte en Mate (BIPM) asook die Amerikaanse Nasionale Instituut vir Standaarde en Tegnologie (NIST) as 'n versoenbare eenheid gelys. Dit word egter nie in die 9de uitgawe van die amptelike SI-dokument genoem nie, en ook nie in die BIPM-brosjure (2019) nie.

Die 8ste uitgawe van die BIPM-brosjure (2006) en die NIST-gids 811 (2008) behou die spelling *ångström*, met Sweedse letters; hierdie vorm word egter nie oral in Engelse manuskripte gebruik nie en sommige Amerikaanse woordeboeke lys slegs die spelling *angstrom*.

Geskiedenis
-----------

Anders Ångström
In 1868 het die Sweedse fisikus, Anders Jonas Ångström, 'n grafiek van die spektrum van sonlig geskep waarin hy die golflengtes van elektromagnetiese straling in die elektromagnetiese spektrum uitgedruk het in veelvoude van een tienmiljoenste van 'n millimeter (of 10−7) mm. Ångström se grafiek en tabel van golflengtes in die sonspektrum is algemeen deur die sonfisika-gemeenskap gebruik, wat die eenheid aangeneem het en dit na hom vernoem het. Dit het daarna versprei na die velde van astronomiese spektroskopie, atoomspektroskopie, en dan na ander wetenskappe wat met atoomskaalstrukture handel.
Gesneuwelde Britse soldate wat in loopgrawe lê
Die foto van 'n gesneuwelde Burger het bloot die byskrif "'n Boere skerpskutter" in 'n Engelse koerant gedra
Hierdie Britse grafte op Spioenkop gee 'n goeie aanduiding van die ligging van die loopgrawe ten tye van die geveg.
Die **slag van Spioenkop** is sowat 38 km wes-suid-wes van Ladysmith op Spioenkop langs die Tugelarivier, Natal in Suid-Afrika geveg. Dit was tussen die Boere en Britse magte op 23 en 24 Januarie 1900 as deel van die Tweede Vryheidsoorlog, en het gelei tot 'n bekende Britse nederlaag gedurende die Oorlog. Die Britse naam vir die koppie is verkeerdelik opgeneem as "Spion Kop", wat steeds in die literatuur in die Statebond voortleef, alhoewel die aanvaarde en amptelike spelling in Suid-Afrika "Spioenkop" is.

Sir Redvers Buller, bevelvoerder van die Britse magte in Natal, is op daardie stadium oorskadu deur Kommandant-Generaal Louis Botha, en die lot van Ladysmith is nog nie bepaal nie. Buller het opdrag van sy hoofmag aan Generaal Sir Charles Warren gegee, wat besluit het om die Boere langs twee fronte aan te val. Warren het 'n mag onder Brigadier-Generaal Woodgate gestuur om Spioenkop, 'n rotsagtige koppie, op die nag van 23 Januarie te beset, wat gelyk het soos die sleutel tot die Boere se regter-senterflank. Hulle het die koppie feitlik onbeskermd gevind, maar het nie hulleself behoorlik ingeburger nie, 'n feit wat nog meer bemoeilik is nadat hulle nie genoegsame artillerie teen die steil heuwel kon uitsleep nie.

Deurdat hulle van alle kante af ontbloot was vir die Boere se skerpskutters en artillerievuur het hulle swaar verliese gedurende die dag se geveg gelei, met meer as 300 gesneuweldes (insluitend Woodgate) en 1653 gewond, voordat hulle die aand teruggeval het. Die Boeremagte het 50 gesneuweldes en 120 gewondes gehad.

Die pawiljoen ***Kop Stand*** by Anfield Stadium — die tuiste van die Engelse sokkerspan Liverpool FC — is vernoem in eerbied van die slag.

Sien ook
--------

* Skermutselinge van die Tweede Vryheidsoorlog
Ruïnes van die antieke stad
Suile van die Apollo-tempel
**Korinthe** of **Korinte** (Grieks: Κόρινθος) is 'n saamgevoegde munisipaliteit ("dimos") in die Griekse provinsie ("periferia") in die Peloponnesos. Dit was vroeër die hoofstad van die departement ("nomos") Korinthe. Die vyf plekke wat saamgevoeg is, is naamlik:

* Assos-Lechaio (Άσσος-Λέχαιο)
* Korinthe (Κόρινθος)
* Saroniko (Σαρωνικό)
* Solygeia (Σολύγεια)
* Tenea (Τενέα)

Geskiedenis
-----------

In die oudheid was Korinthe 'n belangrike stadstaat. Korinthe het verskeie kolonies langs die Middellandse See gestig, waaronder Sirakuse op Sisilië. Die stad was strategies geleë tussen Attika met Athene, en die Peloponnesos met Sparta. Weens die gunstige posisie het hul handel gefloreer. Die Romeine onder leiding van Lucius Mummius het die stad na 'n beleëring in 146 v.C. verwoes.

In 44 v.C. is die stad deur Julius Caesar herbou en dit het vinnig aangegroei tot die belangrikste stad in die suide van Griekeland. Korinthe was ook die hoofstad van die Romeinse provinsie Achaia. Die stad het beroemd geword weens die Istmiese Spele wat tweejaarliks gehou is en wat slegs deur die Olimpiese spele oortref is.

Korinthe het ook bekend geword weens die feit dat hier al vroeg in die jare 50 na Christus 'n Christelike gemeente gestig is, waarheen Paulus briewe geskrywe het. Die Eerste en Tweede brief aan die Korinthiërs maak deel uit van die Nuwe Testament.

Antieke Korinthe word tans as 'n argeologiese terrein bedryf. Dit lê 'n bietjie buite die moderne stad en daar is nie veel van die ou stad oor nie. Slegs 'n paar suile van die Apollo-tempel het bly staan. Ook die "Akrokorinthos", die akropolis van die ou stad, is nog te siene.

Vervoer en ekonomie
-------------------

Korinthe lê aan die beroemde Kanaal van Korinthe wat die Ioniese See, via die Golf van Korinthe met die Egeïese See verbind. Dit stel skepe in staat om van Piraeus (die hawe van Athene) na die Ioniese eilande te kan vaar sonder om rond om die Peloponnesiese skiereiland te moet vaar. Vandag nog versterk dit die posisie van Korinthe as handelstad.

Sedert die Olimpiese Spele van 2004 is daar ook 'n vinnige treinverbinding met Athene en die res van die Peloponnesos.

Galery
------

* Die sentrale voetgangerspad in KorinteDie sentrale voetgangerspad in Korinte
* Die stad se hofDie stad se hof
* 'n Standbeeld van Damaskinos'n Standbeeld van Damaskinos
* Pegasus-plein in Noord-KorintePegasus-plein in Noord-Korinte
* Standbeeld van Pegasus, embleem van die stadStandbeeld van Pegasus, embleem van die stad
* Uitsig oor die sentrale plein van die stadUitsig oor die sentrale plein van die stad
* Lugfoto van die Landengte van KorinteLugfoto van die Landengte van Korinte

Bronne
------

|  |  |
| --- | --- |
| Hierdie artikel is in sy geheel of gedeeltelik vanuit die Nederlandse Wikipedia vertaal. | 

Klik vir info oor hierdie sjabloon.
 |
Die Groot Muur van Sloan in ’n rekonstruksie van binneste dele van die 2dF-rooiverskuiwingopname.
Die **Groot Muur van Sloan** is ’n kosmiese struktuur van sterrestelsels wat ’n filament genoem word. Tot die ontdekking van die U1.27 in Januarie 2013 was dit die grootste bekende struktuur in die heelal. Die ontdekking van die Groot Muur is op 20 Oktober 2003 deur J. Richard Gott III, Mario Jurić en hulle kollegas aangekondig. Dit was geskoei op data van die Digitale Sloan-lugopname.

Grootte
-------

Die muur is 1,37 miljard ligjare lank en is sowat 'n miljard ligjare van die Melkweg af geleë. In die lug lê dit in die streek van die sterrebeelde Kraai, Noordelike Waterslang en Sentour. Dit maak sowat 1⁄60 uit van die deursnee van die sigbare heelal en is die sesde grootste bekende voorwerp in die ruimte, ná onderskeidelik die groot kwasargroepe Clowes-Campusano-GKG, U1.11 en die Groot GKG; die Reusegammaflitsring; en die galaktiese filament Groot Muur in Hercules-Corona Borealis.

Die Groot Muur van Sloan is tussen 1,8 en 2,7 keer so groot soos die Groot CfA2-muur van sterrestelsels wat in 1989 deur Margaret Geller en John Huchra van die Harvard-universiteit ontdek is. Dit bevat ook verskeie sterrestelsel-superswerms, waarvan die grootste een SCl 126 genoem word. Dit is in die digste streek van die struktuur geleë.

In 2011 is voorgestel dat die muur ’n toevallige oplyning van drie strukture is en nie ’n struktuur op sy eie nie.

Sien ook
--------

* Suidpoolmuur
***Money Heist***, (Afrikaans: Geldrooftog, Spaans: *La casa de papel*, "Die Huis van Papier") is 'n Spaanse roofmisdaaddrama-televisiereeks geskep deur Álex Pina. Die reeks volg twee lank-voorbereide rooftogte onder leiding van die professor (Álvaro Morte), een op die Koninklike Munt van Spanje, en een op die Bank van Spanje, vertel vanuit die perspektief van een van die rowers, Tokio (Úrsula Corberó). Die narratief word op 'n intydse wyse vertel en maak staat op terugflitse, tydspronge, versteekte karaktermotiverings en 'n onbetroubare verteller vir kompleksiteit.

Die reeks was aanvanklik bedoel as 'n beperkte reeks om in twee dele vertel te word. Die oorspronklike reeks van 15 episodes is op die Spaanse netwerk Antena 3 gebeelsaai vanaf 2 Mei 2017 tot 23 November 2017. Netflix het aan die einde van 2017 wêreldwye stroomregte verkry. Dit het die reeks in 22 korter episodes hersny en dit wêreldwyd vrygestel, begin met die eerste deel op 20 Desember 2017, gevolg deur die tweede deel op 6 April 2018. In April 2018 het Netflix die reeks hernu met 'n aansienlik verhoogde begroting vir 16 nuwe episodes in totaal. Deel 3, met agt episodes, is op 19 Julie 2019 vrygestel. Deel 4, ook met agt episodes, is op 3 April 2020 vrygestel. 'n Dokumentêr wat die vervaardigers en die rolverdeling betrek het dieselfde dag op Netflix gepremière, getitel *Money Heist: The Phenomenon* (Spaans: *La casa de papel: El Fenómeno*). In Julie 2020 het Netflix die program hernu vir 'n vyfde en laaste deel, wat in twee volumes van vyf episodes op onderskeidelik 3 September en 3 Desember 2021 vrygestel is. Die reeks is in Madrid, Spanje, verfilm. Beduidende gedeeltes is ook in Panama, Thailand, Italië (Florence), Denemarke en in Portugal verfilm.

Die reeks het verskeie toekennings ontvang, insluitend die Internasionale Emmy-toekenning vir Beste Drama-reeks by die 46ste Internasionale Emmy-toekennings, sowel as kritiese lof vir sy gesofistikeerde intrige, interpersoonlike dramas, regie, en vir die poging om Spaanse televisie te vernuwe. Die Italiaanse anti-fascistiese liedjie "*Bella ciao*", wat verskeie kere deur die reeks speel, het in 2018 'n somertreffer regoor Europa geword. Teen 2018 was die reeks die mees gekykte nie-Engelstalige reeks en een van die mees-gekykte reekse oor die algemeen op Netflix geword, wat veral aanklank gevind het by kykers van Mediterreense Europa en die Latyns-Amerikaanse streke.
| **Saint-Ghislain**
 |
| --- |
| **Ligging in Hainaut** | **Wapen** |
|  |
|  |
|  |
| **Vlag** |
|  |
|  |
|  **Land** |  België |
|  **Gewes (deelstaat)** |  Wallonië |
|  **Provinsie** |  Hainaut |
|  **Koördinate** | 50°26′N 3°49′O﻿ / ﻿50.433°N 3.817°O﻿ / 50.433; 3.817 |
|  **Stigting** | 7de eeu |
|  **Oppervlakte:** |   |
|  - Totaal | 70,18 vk km |
|  **Hoogte bo seevlak** | - m bo seespieël |
|
|
|  **Bevolking:** |   |
|  - Totaal (1 Januarie 2017) | 23 177 |
|  - Bevolkingsdigtheid | 330/vk km |
|  **Tydsone** | UTC +1 (MET) |
|
|  **Burgemeester** | Daniel Olivier (PS) |
|  **Amptelike webwerf** | *saint-ghislain.be* |
|

**Saint-Ghislain**, Pikardies: *Sint-Guilin*, is 'n Belgiese stad en munisipaliteit in die Waalse provinsie Hainaut. Die stad is in die noorde van die historiese mynboustreek Borinage geleë - sowat tien kilometer wes van die middestad van Mons. Die munisipale gebied het sowat 23 000 inwoners (2010) en 'n oppervlakte van 70 km².

Na Saint-Ghislain word dikwels as die (nie-amptelike) 'hoofstad van Borinage' verwys.

Geskiedenis
-----------

### Hoë Middeleeue

Saint-Ghislain se geskiedenis strek terug na omstreeks 650 toe die monnik Ghislain die plaaslike klooster gestig het. Daar is min bekend oor sy herkoms en lewe, maar hy was - na aanleiding van sy voornaam - waarskynlik 'n boorling van Duitsland. Sekere bronne dui - ondanks die Germaanse etimologie van sy naam - Griekeland as sy geboorteland aan.

Saint-Ghislain het 'n kerk ter ere van Sint Pieter en Sint Paulus opgerig, en sy klooster was binnekort 'n geestelike trekpleister vir 'n aantal koinobiete wat by die monastiese gemeenskap aangesluit het. Ghislain is op 6 Oktober 680 in sy klooster oorlede.

Die Franse koning Dagobert I het sekere voorregte aan die gemeenskap verleen wat tot 'n florerende Bendediktyne-abdy sou ontwikkel. Volgens oorlewerings het Karel die Grote op versoek van sy vader, ab Éléphas, 'n indrukwekkende kloosterkerk vir die abdy laat bou. Dit is in die 11de eeu tydens 'n Noormanne-inval vernietig.

Die nedersetting, wat geleidelik rondom die abdy gegroei het, het aanvanklik nog as Cella bekend gestaan. Dié naam het later in vergetelheid verdwyn, en die dorp is na sy stigter vernoem. Die abdy van Saint-Ghislain het as geestelike en wêreldlike landsheer van die nedersetting gefungeer. Sy wapen het heraldiese simbole van sowel Frankryk asook die Heilige Romeinse Ryk behels.

Die uitbou van die klooster en die wyding van 'n kerk teen die begin van die 9de eeu is die eerste belangrike gebeurtenisse waaroor die monnike in hul kronieke berig. In 881 is die abdy deur Noormanne geplunder en aan die brand gesteek.

|  |  |
| --- | --- |
|  | Wikimedia Commons bevat media in verband met ***Saint-Ghislain***. |

|  |  |
| --- | --- |
| Normdata Edit this at Wikidata | 
* BNF: cb15080115t (data)
* GND: 4730365-7
* MusicBrainz: f2232a37-df5c-41df-9b93-5c603ae220ac
* SUDOC: 203608909
* VIAF: 240106363
* WorldCat Identities (via VIAF): 240106363

 |
Massiewe protesoptrede het in Julie 2013 tot 'n staatsgreep in Egipte gelei. Miljoene mense was op straat om die bedanking van Moslembroeder president Mohamed Morsi te eis. Die demonstrasies was groter as wat teen voormalige president Moebarak tydens die Egiptiese rewolusie in 2011 gepleeg is.

Aanloop
-------

Na die rewolusie van 2011, in die raamwerk van die Arabiese Lente, word Mohamed Morsi die eerste demokratiesverkose president van Egipte. Onder die regime van Morsi kom egter geen verbetering in die Egiptiese ekonomie nie, die Egiptiese pond devalueer en daar ontstaan ​​spanning tussen die oorheersende Sunnis enersyds en die Christelike Kopten en Mohammedaanse Sjiïete andersyds. Nadat Morsi homself op 22 Desember 2012 onbeperkte mag toegeëin het om die land te 'beskerm', lei dit na raming tot tweehonderdduisend betogers slegs in Kaïro. Vanaf April 2013 versamel die opposisiegroep Tamarod 22 miljoen handtekeninge via 'n petisie wat die ontslag van Morsi geëis het. Op 30 Junie, die eerste verjaardag van die inhuldiging van Morsi, vaar na raming 14 miljoen betogers die strate in om in die openbaar beswaar te maak teen die president en die Moslembroederskap wat te veel mag na hom toe sou trek. Die betogers sowel as die Egiptiese weermag stel 'n ultimatum aan die president en die politieke leiers om aan die wense van die volk te voldoen. Die massamanifestaties van voor- en teenstanders bly egter onverstoord voortgaan.

Staatsgreep
-----------

Op 3 Julie 2013 voer die Weermag onder leiding van Abdel Fattah el-Sisi 'n staatsgreep op president Morsi uit. Die weermag het Morsi gevange geneem en Adly Mansour as interim-president aangewys. Op 25 en 26 Mei 2014 vind die volgende presidensiële verkiesing plaas, met Sabahi as enige teenkandidaat van Al-Sisi.

Nadraai
-------

Die staatsgreep het tot groot onrus gelei, met betogings en sitstakings wat weke lank voortgeduur het. Aanhangers van die Moslembroederskap, die party van die afgesette president, het Morsi se vrylating geëis asook sy terugkeer as president. Hewige konfrontasie tussen sy aanhangers met die onlustepolisie en Morsi-teenstanders het tientalle lewens geëis. Op 14 Augustus is twee proteskampe van Morsi-aanhangers in Kaïro ontruim. Tydens hierdie uitsettings en verwante konfrontasies is meer as 600 dood en enkele duisende beseer. Tydens hernuïde botsings die volgende dag het weer ruim 100 gesterf.

Vir etlike maande lank is 'n noodtoestand afgekondig en is daar in sommige woonbuurte 'n aandklokreël ingestel. Omdat baie Kopten in Egipte kant gekies het teen Morsi het die Moslembroeders teen hierdie minderheid gedraai. Tientalle kerke is ook aan die brand gesteek.